text: Politi: Faderen tog en taxa ud af Danmark
  31 oktober 2016 kl. 19.10
  Politiet vurderer, at moderen og børnene blev dræbt fredag eftermiddag.
  Syd- og Sønderjyllands Politi har nu indsnævret drabstidspunktet for, hvornår den 27-årige mor og de to børn på syv og ni år blev myrdet i en lejlighed i Aabenraa. Det er muligt at fastslå tidspunktet, efter at vidner har fortalt politiet, at de talte med børnene fredag ved middagstid. Det er det seneste tidspunkt, de er blevet set i live på.
  - Vi kan derfor indsnævre drabstidspunktet til fredag mellem kl. 14 og 19. Det forudsætter, at det er faderen, der er drabsmanden, siger efterforskningsleder Bent Thuesen ved Syd- og Sønderjyllands Politi, og tilføjer, at efterforskningen  ikke har fastslået, at faderen er gerningsmanden.
  Han siger også, at politiet ved, at faderen tidligt fredag aften forlod Danmark i en taxa.
  Retten i Sønderborg afsagde mandag en fængslingskendelse in absentia over den 33-årige fader. Han er nu efterlyst internationalt for tredobbelt drab.
  